

**РЕПУБЛИКА СРБИЈА**

МИНИСТАРСТВО

 ЗА РАД, ЗАПОШЉАВАЊЕ, БОРАЧКА

И СОЦИЈАЛНА ПИТАЊА

**Сектор за заштиту особа са инвалидитетом**

Број: 164-00-349/2018-15

 Датум: 28. фебруар 2020. године

Немањина 22-26

Б е о г р а д

**ГОДИШЊИ ИЗВЕШТАЈ О РАДУ ЗА 2019. ГОДИНУ**

**1. Остваривање плана и ваљаност планирања инспекцијског надзора**

Сектор за заштиту особа са инвалидитетом Министарства за рад, запошљавање, борачка и социјална питања донео је Годишњи план инспекцијског надзора за 2019. годину број 164-00-349/2018-15 од 09. новембра 2018. године.

За област професионалне рехабилитације особа са инвалидитетом Годишњи план донет је први пут за 2019. годину, када се и започиње са вршењем инспекцијског надзора у области, односно у предузећима за професионалну рехабилитацију и запошљавање особа са инвалидитетом.

У моменту доношења плана за 2019. годину у Републици Србији пословало је 52 предузећa за професионалну рехабилитацију и запошљавање особа са инвалидитетом са дозволом за рад.

На основу утврђеног стања и процењеног ризика, у смислу испуњености услова за обављање делатности професионалне рехабилитације у предузећима за професионалну рехабилитацију и запошљавање особа са инвалидитетом, планирано је да инспектор започне са вршењем редовног инспекцијског надзора у другом кварталу 2019. године, динамиком до два редовна теренска инспекцијска надзора месечно. Планирано је да се контролни инспекцијски надзори код истих субјеката врше по потреби.

Дефинисање прецизније динамике реализације надзора у моменту доношења Годишњег плана није било могуће, с обзиром да су у питању надзирани субјекти над којима раније није вршен надзор.

Такође, с обзиром да се за ову област инспекцијски надзор врши први пут активности инспектора првенствено су биле усмерене на прикупљање података, анализу и праћење стања, а од надзираних субјеката захтевано је да попуне контролне листе.

Анализом достављених контролних листа закључено да је да предузећа за професионалну рехабилитацију и запошљавање особа са инвалидитетом немају капацитет за сагледавање захтева из контролних листа и за поступање по истим, јер су достављени наводи код једног броја предузећа одступали од чињеничног стања.

Имајући у виду наведено, закључено је да у првој етапи реализације плана приоритет деловања и поступања инспектора мора бити свакодневно пружање стручне и саветодавне подршке субјектима надзора. С тога је надзираним субјектима редовно пружана стручна подршка и помоћ како би се достигао, односно одржао, континуитет испуњености законом прописаних услова за обављање делатности професионалне рехабилитације особа са инвалидитетом и смањио степен ризика од одступања у односу на прописане услове, стандарде и критеријуме за спровођење мера и активности професионалне рехабилитације.

У циљу превентивног деловања у области професионалне рехабилитације и запошљавања особа са инвалидитетом извршено су 4 службене саветодавне посете:

|  |  |  |  |  |
| --- | --- | --- | --- | --- |
| Р.БР. | Назив предузећа | Адреса | Период посете | Разлог |
| 1. | ПАКЕР ТИМ д.о.о. | Краљево, Аеродромска 4б | март | превентивно деловање и пружање стручне и саветодавне подршке на лицу места |
| 2. | Сунце 021 д.о.о. | Нови Сад, Хајдук Вељкова 11 | април | превентивно деловање и пружање стручне и саветодавне подршке на лицу места |
| 3. | МАК-ДИ д.о.о | Краљево, Обилићева 13 | мај | превентивно деловање и пружање стручне и саветодавне подршке на лицу места |
| 4. | PEHAR UP д.о.о. | Чачак, Радничка 24 | јун | превентивно деловање и пружање стручне и саветодавне подршке на лицу места |

Током 2019. године извршено је укупно 4 инспекцијских надзора, и то 3 редовна и 1 ванредни надзор:

|  |  |  |  |  |
| --- | --- | --- | --- | --- |
| Р.БР. | Назив и адреса предузећа | Делатност вршења надзора / разлог вршења ванредног надзора | Период вршења инспекцијског надзора | Облик инспекцијског надзора |
| 1. | VM2 GROUP д.о.о. Београд, Пеке Дапчевића 24 | утврђивање околности након доношења решења о обављању делатности професионалне рехабилитације број:022-03-00006/1/2019-15 од 24.03.2019. године | септембар | ванредни |
| 2. | ДЕС д.о.о.Суботица, Горњи Верушић 58 | провера испуњености услова за обављање делатности професионалне рехабилитације и запошљавања особа са инвалидитетом | децембар | редован |
| 3. | Чикош штампа д.о.о. Суботица, Ђевђелијска 16б | провера испуњености услова за обављање делатности професионалне рехабилитације и запошљавања особа са инвалидитетом | децембар | редован |
| 4. | ДОО ЗАШТИТНА РАДИОНИЦА ЖЕЉЕЗНИЧАР Суботица, Косовска 2-4 | провера испуњености услова за обављање делатности професионалне рехабилитације и запошљавања особа са инвалидитетом | децембар | редован |

Током сваког од 4 извршена инспекцијска надзора и 4 стручне саветодавне посете надзирани субјекти упознати су са начелима и другим битним одредбама Закона о инспекцијском надзору и Закона о професионалној рехабилитацији и запошљавању особа са инвалидитетом и подзаконским актима којима је регулисан њихов рад и обављање делатности професионалне рехабилитације.

**2. Број спречених или битно умањених вероватних настанака штетних последица по законом заштићена добра, права и интересе**

Поступањем инспектора у области професионалне рехабилитације и запошљавања особа са инвалидитетом у поступку реализације Годишњег плана, путем редовног праћења рада предузећа за професионалну рехабилитацију и запошљавање особа са инвалидитетом, прикупљањем и анализом података, пружањем саветодавне и стручне помоћи, вршењем надзора, службеним саветодавним посетама континуирано су предузимане мере са циљем обезбеђивања законитог пословања и поступања предузећа овог типа, што је за циљ имало умањење ризика у области професионалне рехабилитације, а за последицу спречавање и умањење штетних последица.

**3. Обавештавање јавности, пружању стручне и саветодавне подршке надзираним субјектима или лицима која остварују одређена права у надзираним субјектима или у вези са надзираним субјектима, укључујући издавање аката о примени прописа и службене саветодавне посете, превентивним инспекцијским надзорима и другим активностима усмереним ка подстицању и подржавању законитости и безбедности пословања и поступања и спречавању настанка штетних последица по законом и другим прописом заштићена добра, права и интересе, са подацима о броју и облицима ових активности и кругу лица обухваћених тим активностима (превентивно деловање инспекције)**

Приоритет деловања и поступања инспектора било је свакодневно пружање стручне и саветодавне подршке субјектима надзора. С тога је предузећима за професионалну рехабилитацију и запошљавање особа са инвалидитетом редовно пружана стручна подршка и помоћ како би се достигао, односно одржао, континуитет испуњености законом прописаних услова за обављање делатности професионалне рехабилитације особа са инвалидитетом и смањио степен ризика од одступања у односу на прописане услове, стандарде и критеријуме за спровођење мера и активности професионалне рехабилитације.

У циљу повећања степена делотворности поступања инспекције, унапређена је сарадња и са Удружењем предузећа за професионалну рехабилитацију и запошљавање особа са инвалидитетом Републике Србије које окупља 33 привредна друштва овог типа ради пружања додатне подршке у обезвеђивању законитости пословања и поступања надзираних субјеката.

**4. Ниво усклађености пословања и поступања надзираних субјеката са законом и другим прописом, који се мери помоћу контролних листи**

Код 75% надзираних субјеката у 2019. години утврђена је усклађеност пословања и поступања са Законом о професионалној рехабилитацији и запошљавању особа са инвалидитетом, док је код једног надзираног субјекта утврђена незаконитост.

**5. Број откривених и отклоњених или битно умањених насталих штетних последица по законом заштићена добра, права и интересе (корективно деловање инспекције)**

**/**

**6. Број утврђених нерегистрованих субјеката и мере спроведене према њима**

**/**

**7. Мере предузете ради уједначавања праксе инспекцијског надзора и њихово дејство**

Током сваког од спроведених инспекцијских надзора и организованих стручних саветодавних посета надзирани субјекти упознати су са начелима и другим битним одредбама Закона о инспекцијском надзору и Закона о професионалној рехабилитацији и запошљавању особа са инвалидитетом и подзаконским актима којима је регулисан њихов рад и обављање делатности професионалне рехабилитације.

**8. Ниво координације инспекцијског надзора са инспекцијским надзором који врше друге инспекције**

Специфичност инспекцијског надзора у области професионалне рехабилитације особа са инвалидитетом резултира мањим бројем преклапања, односно заједничких инспекцијских надзора.

**9. Материјални, технички и кадровски ресурси које је инспекција користила у вршењу инспекцијског надзора и мере предузете у циљу делотворне употребе ресурса инспекције и резултата предузетих мера**

Послове инспекцијског надзора у области професионалне рехабилитације обавља један дипломирани социјални радник, делом радног времена, у складу са годишњим програмским циљевима Сектора за заштиту особа са инвалидитетом.

**10. Придржавање рокова прописаних за поступање инспекције**

Инспектор је поступио у роковима предвиђеним законом.

**11. Законитост управних аката донетих у инспекцијском надзору (број другостепених поступака, њихов исход, број покренутих управних спорова и њихов исход)**

Током 2019. године није било управних спорова по одлукама инспектора.

**12. Поступање у решавању приговора и притужби на рад инспекције, са исходима тог поступања, број поднетих приговора и притужби и области рада на које су се исти односили**

Током 2019. године није било покренутих поступака за утврђивање законитости поступања приликом вршења инспекцијског надзора.

**13. Програми стручног усавршавања које су похађали инспектори, односно службеници овлашћени за вршење инспекцијског надзора (област стручног усавршавања и тематске целине програма обуке, као и број учесника у свакој тематској целини)**

Због природе посла које запослено лице задужено за вршење инспекцијског надзора обавља, а који нису у вези са вршењем инспекцијског надзора, није било могуће укључивање у програме обука.

**14. Иницијативе за измене и допуне закона и других прописа**

Током реализације Годишњег плана инспекцијског надзора није уочена потреба за покретање иницијативе за измену закона и подзаконског акта који уређује област професионалне рехабилитације особа са инвалидитетом.

**15. Мере и провере предузете у циљу потпуности и ажурности података у информационом систему**

**/**

**16. Стање у области извршавања поверених послова инспекцијског надзора**

**/**

**17. Исходи поступања правосудних органа по захтевима за покретање прекршајног поступка, пријавама за привредни преступ и кривичним пријавама које је поднела инспекција**

Током 2019. године није покренут ниједан прекршајни поступак, као ни пријава за привредни преступ, као ни кривичних пријава.

 **Извештај сачинила**:

 Марија Ристић Марков, дипл. социјални радник

На основу члана 44. и члана 12. став 2. Закона о инспекцијском надзору („Службени гласник РС”, број 36/15, 44/18- др закон и 95/18) и члана 19. став 1. тачка 1) Пословника о раду Координационе комисије, Координациона комисија на седници одржаној 27.03.2020. године, донела је Одлуку о усвајању годишњих извештаја инспекција за 2019. годину, међу којима је и извештај Сектора за заштиту особа са инвалидитетом.